KOMISIJOS REGLAMENTAS (EB) Nr. 569/2007
2007 m. gegužės 24 d.
keičiantis Reglamentą (EB) Nr. 210/2007, nukrypstantį nuo Reglamento (EB) Nr. 1282/2006 dėl eksporto licencijų su iš anksto nustatytomis grąžinamosiomis išmokomis galiojimo termino pieno ir pieno produktų sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 31 straipsnio 14 dalį,
kadangi:
(1)
2006 m. rugpjūčio 17 d. Komisijos reglamento (EB) Nr. 1282/2006, nustatančio išsamias specialiąsias Tarybos reglamento (EB) Nr. 1255/1999 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), 8 straipsnyje pateiktas eksporto licencijų galiojimo laikotarpis.
(2)
Siekiant apsaugoti Bendrijos biudžetą nuo nereikalingų išlaidų bei išvengti spekuliatyvaus eksporto grąžinamųjų išmokų tvarkos taikymo pieno sektoriuje ir nukrypstant nuo Reglamento (EB) Nr. 1282/2006 nuostatų, Komisijos reglamente (EB) Nr. 210/2007 (3) numatyta atsargumo priemonė - iki 2007 m. birželio 30 d. apriboti pieno produktų eksporto licencijų, kurių paraiškos pateiktos nuo 2007 m. kovo 1 d., galiojimą.
(3)
Atidžiai stebint vidaus ir pasaulio rinką paaiškėjo, kad galima palaipsniui grįžti prie ilgesnio licencijų galiojimo ir kad dėl to nebus destabilizuotas bendras rinkos organizavimas. Todėl Reglamentą (EB) Nr. 210/2007 reikėtų atitinkamai iš dalies pakeisti.
(4)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 210/2007 1 straipsnis pakeičiamas taip:
„1 straipsnis
Nukrypstant nuo Reglamento (EB) Nr. 1282/2006 8 straipsnio, eksporto licencijos su iš anksto nustatytomis grąžinamosiomis išmokomis, kurių paraiškos minėto straipsnio c punkte nurodytiems produktams pateiktos iki 2007 m. birželio 14 d., nustoja galioti 2007 m. birželio 30 d.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2007 m. gegužės 25 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gegužės 24 d.